《简士特》
宋代·李处权

春来雨鸣屋，夜静雷破山。
客子叹身世，曷以舒心颜。
高人不事事，结屋苍翠间。
松竹不改操，鸿鹄何由攀。
想知於此时，斋扉犹未关。
短檠书史倦，危坐听潺潺。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。